BAJUAL SUMANGKA (Serial Utuh Ujai)
Oleh: Adum M. Sahriadi
Takisah Utuh Runi nang lagi bajualan sumangka di pasar Jingah Rabit. Kuriak-kuriak inya manawarakan sumangkanya. Kada lawas datang urang handak manukar.
“Sumangka, sumangka! Habang! Habang!” jar Utuh Runi.
“Bujuran kah habang paman?”
“Bujuran sanak ae. Ne lihati aku mambalah gasan cuntuhnya,” jar Utuh Runi. Lalu sidin mambalah, dasar habang warnanya. Kabalujuran juwa tarpal nang dipakai gasan banaung balangnya habang juwa. “Kayapa, habang kalo? Mun kada habang, bulikakan ha, dijamin duit pian dibulikakan.”
Kada banyak pikir, langsung ditukari sidin sumangkannya. Imbah manukar, lalu digantung sidin di satang sapida. Rahatan asyik di jalan, ada trak nang pina laju. Sampai bujuran sidin, langsung mangalapson sing nyaringan. Takipik rahi. Takajut, langsung rabah sapidanya. Mandabuk sumangka nang langsung mangalunyur ka tangah jalan. Sumangkanya langsung pacah bahamburan. Nang anihnya, sumangkanya kada habang tapi putih sunyaan. Kada bapikir lagi, langsung sidin babulik ka Utuh Runi nang rahatan basisimpun handak tutup.
“Jar pian tadi sumangkanya habang, baarti pian badusta. Ne lihati, putih pucat saukuan!” jar sidin.
“Jah, kanapa sumangka pian pina pacah kaetu?” Jar Utuh Runi.
Lalu sidin mangisahkan pada rabah takajut gara-gara mutur trak mangalapson. Jadi sumangkanya tagugur langsung pacah.
“Ha ha ha, jangankan sumangka, pian gin mun tagugur, pasti pucat saawakan,” jar Utuh Runi.
Tapaksa sidin te nukar baasa, marga tapakalah handak mahurupkan tapi Utuh Runi kada hakun.
bjn_Latn zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn